CELEX: 62019TN0744
Language: fi
Date: 2019-11-05 00:00:00
Title: asia T-744/19: Kanne 5.11.2019 – Methanol Holdings (Trinidad) v. komissio

13.1.2020   
            
            
               FI
            
            
               Euroopan unionin virallinen lehti
            
            
               C 10/48
            
         
      Kanne 5.11.2019 – Methanol Holdings (Trinidad) v. komissio
      (asia T-744/19)
      (2020/C 10/58)
      Oikeudenkäyntikieli: englanti
      
         Asianosaiset
      
      
         Kantaja: Methanol Holdings (Trinidad) Ltd (Couva, Trinidad ja Tobago) (edustajat: asianajajat B. Servais ja V. Crochet)
      
         Vastaaja: Euroopan komissio
      
         Vaatimukset
      
      Kantaja vaatii, että unionin yleinen tuomioistuin
      
                  —
               
               
                  kumoaa lopullisen polkumyyntitullin käyttöönotosta Venäjältä, Trinidad ja Tobagosta ja Amerikan yhdysvalloista peräisin olevien urean ja ammoniumnitraatin seosten tuonnissa ja kyseisessä tuonnissa käyttöönotetun väliaikaisen tullin lopullisesta kantamisesta 8.10.2019 annetun komission täytäntöönpanoasetuksen (EU) 2019/1688 siltä osin kuin se koskee kantajaa
               
            
                  —
               
               
                  velvoittaa komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa yhteen kanneperusteeseen, jonka mukaan komission menetelmä alihinnoittelua ja viitehinnan alittavuutta koskevien marginaalien määrittämiseksi on perusasetuksen 1 artiklan 1 kohdan, 3 artiklan 1, 2, 3, 5 ja 8 kohdan ja 9 artiklan 4 kohdan, unionin yleisen tuomioistuimen oikeuskäytännön ja WTO:n päätöskäytännön sekä oikeudenmukaisen vertailun periaatteen vastainen, kun siinä alihinnoittelua ja viitehinnan alittavuutta koskevien marginaalien laskemiseksi ei verrattu tuontihintoja unionin teollisuuden valmistaman samankaltaisen tuotteen hintaan samalla asianmukaisella myyntiportaalla.
      Kantaja väittää lähinnä, että Trinidad ja Tobagosta peräisin olevan maahantuodun urean ja ammoniumnitraatin hinnan määrittäminen alihinnoittelua ja viitehinnan alittavuutta koskevien marginaalien laskemiseksi perusasetuksen 2 artiklan 9 kohtaa analogisesti soveltamalla on perusasetuksen 3 artiklan 1 kohdan vastaista ja että käyttämällä tätä laskennallista hintaa alihinnoittelua ja viitehinnan alittavuutta koskevien marginaalien määrittämiseksi komissio ei vertaillut hintoja samalla asianmukaisella myyntiportaalla perusasetuksen 3 artiklan 2, 3, 5 ja 8 kohdan sekä tämän seurauksena perusasetuksen 9 artiklan 4 kohdan, unionin tuomioistuimen oikeuskäytännön ja WTO:n päätöskäytännön sekä oikeudenmukaisen vertailun periaatteen vastaisesti.